Torkil Baden

Torkil Baden (født 22. februar 1944 i Drammen) er en norsk musikkskribent, radiomedarbeider, organist, kordirigent og forfatter. Han er sønn av komponisten Conrad Baden og far til Hans Olav, Liv Marie, Peter og Johan Fredrik Skaare Baden.

1962–1970 var han koordinator og musikalsk leder med MRA/Sing Out/Up With People. Baden har utdannelse som kordirigent og organist fra 1969 og magistergrad i musikkvitenskap i 1977. Støttefag var mellomfag i nordisk og i kunsthistorie foruten Pedagogisk seminar. Baden var timelærer og lektor i videregående skole 1970–81 og fra 1979–2014 førstelektor ved Kunsthøgskolen i Oslo, Scenekunstfakultetet, tidligere Statens balletthøgskole.

Han arbeidet som kantor i Rødtvet kirke fra 1972 til 1990, 1990–2006 i Fossum kirke, og i 2006–2009 i Nesodden kirke.

Fra 1973 var Baden frilans musikkmedarbeider og vikar, så fast programsekretær (musikkritiker og journalist) i NRK Musikkavdelingen 1982–2012. I 1991–94 var han redaktør for Norsk kirkemusikk og i 1998–2003 leder for Norsk kritikerlag. Han vært musikkritiker i Dagbladet 1970–1982, VG 1982–1984 og i kortere tid i Morgenbladet og Vårt Land 

2021–22 holdt han musikkforedraget Berikelse med Bach- orgelkoraler i gudstjenesten i samarbeid med lokale utøvere, for festivaler, menigheter og høgskoler i hele landet.

Bibliografi (utvalg) 
 1977 Conrad Badens komposisjoner, magisteravhandling (upublisert)
1980 Et slag i luften - håndslag til korledere (Triangelforlaget)
1984 Bach og Händel (Gyldendal, svensk utgave  Gehrmans 1985)
 1988 Musikken og Det Norske Teatret (i jubileumsbok, Samlaget)
 1995 Toner i tusen år, - en norsk kirkemusikkhistorie fra gregoriansk sang til gospel (Verbum)
 2012 Dansende toner-fra Akropolis til Broadway og Bjørvika, lærebok i ballettmusikk og kulturhistorie (Unipub 2008)
 2014 Dødsborgen,kriminalroman,(Norgesforlaget)
 2016 Kunstreise på Côte d’Azur. 25 Rivieraopplevelser fra Cannes til Monte Carlo med restauranttips - reisehåndbok i asurblå livsglede for sultne og tørste kulturvenner (Norgesforlaget)
2019 Lehmannsbrygga i Drøbak - båter, bilder, busser og boliger (Ford forlag)
 2020 Conrad Baden - komponist, kirkemusiker, konservatorielærer og kritiker. Biografi med verkliste (Institutt for musikkvitenskap, Universitetet i Oslo)
2021 Bach og hans orgelunivers. Preludier, toccataer, fantasier, fuger, orgelkoraler og norsk salmesang. (Lyche musikkforlag)
2023 Edvard Grieg - nasjonal og internasjonal  (i forbindelse med 150-årsjubileet for Peer Gynt-musikken) (Norsk Musikforlag)

Hans arbeid med kor har resultert i 7 hefter korarrangementer, vesentlig på Cantando forlag, med folketoner, viser, spirituals og julesanger.
I en privat selvbiografi Torkils tanker om et rikt liv  (2018) oppsummerer han at han har skrevet fire tusen anmeldelser og at han i NRK har vært to tusen ganger på mikrofon og ett tusen ganger på nett på NRK.no.

Medlemskap og utmerkelser 
Baden er medlem av Kunstnerforeningen, Drøbak kunstnerforum, Norsk faglitterær forfatter- og oversetterforening og æresmedlem i  Norsk kritikerlag.  

Han var formann (président) i den norsk-franske foreningen i Sør-Frankrike Club Norvège Côte d’Azur 2017–21 og ble æresmedlem 2022.

Referanser

Eksterne lenker 
 Om Torkil Baden på hjemmesiden til Drøbak kunstnerforum. Besøkt 12.11.2020

Norske sakprosaforfattere
Norske organister
Personer fra Drammen kommune